Man in Brits gestenigŉ 30-jarige man van Oukasie in Brits is Woensdag dood toe ŉ groep inwoners die reg in eie hande geneem en hom gestenig het. Sers. Kealeboga Molale, ŉ polisiewoordvoerder van Noordwes, het Donderdag gesê die voorval het in die Mosengleng-gedeelte van Oukasie plaasgevind. “Twee verdagtes, waaronder die man wat gestenig is, het Woensdag glo in die vroeë oggendure by ŉ huis ingebreek,” het Molale gesê. “Die huiseienaar het wakker geword, en toe die verdagtes ontdek hy is wakker, het hulle probeer weghardloop. Hulle het nie geweet die bure het hulle gesien nie.” Die inwoners het die mans agternagesit en kon daarin slaag om een van die verdagtes aan te keer. Die ander verdagte het gevlug. Molale het gesê die man het glo een van die inwoners met ŉ mes gesteek toe hy aangekeer is. “Lede van die gemeenskap het daarna die reg in eie hande geneem en die verdagte geslaan en met klippe doodgegooi,” het sy bygevoeg. Niemand is nog in verband met die voorval in hegtenis geneem nie. Maroela Media het Donderdag berig oor nog ŉ voorval waar die gemeenskap glo ook die reg in eie hande geneem en dit op ŉ selfoon afgeneem het. Die polisie in Mpumalanga ondersoek die video wat wys hoe ‘n man deur ‘n groep mense doodgeslaan word nadat hulle hom daarvan beskuldig het dat hy ‘n selfoon gesteel het. Klik hier om die video te sien.